Euken Ostolaza

Euken Mirena Ostolaza Zamora (Igeldo, Donostia, 1961eko apirilaren 27a - Paris, 2023ko urtarrilaren 27a) abeslari tenor bat izan zen, ibilaldi profesionala ia osorik Frantzian egindakoa.

Jatorria eta ikasketak 
Igeldoko Leku Eder etxean jaio zen Ostolaza, 1961eko apirilaren 27an. Haurtzaroa Igeldon eta Donostiako Antigua auzoan eman zuen, lehen ikasketak bi auzo eskoletan eginda.

Musika modu profesionalean lantzen hasi aurretik, bulegoko mandatari zereginetan lan egin zuen, 1981etik 1988ra bitarte, Gipuzkoako Foru Aldundian.

Solfeoa eta lehen musika ikasketak Igeldon egin zituen, haurretan, Martzelino Arrazola eta Paben Loidi apaizekin. Kresala dantza taldean txistulari hasi zen 1979an, Jose Ignazio Ansorenarekin tresna jotzen ikasita; taldean egon zen 1987ra bitarte. Txistulari gisa aritu zen Igeldon, Izpi Berri dantza taldean, Frantziara joan zen arte.

Ikasketa musikalak Donostiako Orfeoiaren eskolan egin zituen, Donostian, 1982tik aurrera, nahiz lehenagotik Artzain Onaren katedraleko abesbatzan kantatzen hasia zen.

Gipuzkoako Foru Aldundian zeukan lanbidea utzita 1988an, Frantziara jo zuen musika ikasketak sakontzera, lehenik Lyongo Musika Kontserbatorioan (1988-1991) eta, geroago, Versailleseko Centre de Musique Baroque ikastetxean (1991-1995), kontratenor gisa. Azken horretan ohorezko saria bereganatu zuen ikasketen amaieran. Handik aitzina, tenor erregistroan egin zuen bere ibilbide musikal osoa.

Musika ibilbidea 
Estrasburgon, Opéra national du Rhin operaren abesbatzako kide izan zen bi urtez, 1997ra bitarte. Gero, Parisko Operaren abesbatzan (Choeur de l'Opera de Paris) onartu zuten, aho batez; bertan ia hiru urte egin zituen, baina uztea erabaki zuen, 2000. urtean, lanerako «askatasun faltagatik». Parisen bizi izan zen denboran, Euskal Etxearen laguntzaile izan zen.

Era berean Donostiako Musika Hamabostaldian eta Bastillako Antzokian ere parte hartu izan zuen. 2000. urtetik aurrera Le Choeur de Radio Francen kantatu zuen.

Ostolazak tenor ahotsa zeukan eta era horretan garatu zuen bere kantu ibilbide profesionala, nahiz zenbait urtez kontratenor gisa kantatu zuen, Estrasburgora joan arte, hain zuzen. Ahotsarekin musika egiteaz gain, harpa jotzen zuen.

Antzerkian eta telebistan 
1989an, Tanttaka Teatroa antzerki konpainiarekin Flaminio opera bufoan parte hartu zuen, tenor gisa. Taldearekin zenbait emanaldi eskaini zituen, Euskal Herrian baita beste herrialdeetan ere,1991ra bitarte.

2005ean, Mi querido Klikowsky telesaileko atal batean parte hartu zuen.

Hedabideetan 
Euskadi Irratiko Faktoria irratsaioaren kolaboratzaile izan zen 2015az geroztik, udako saioetan. Abesti bat hautatuta, azterketa poetiko-musikal bat eskaintzen zuen, 20 minutuko saiotan. Alabaina, irratiko kolaboratzaile izan arren, maiz adierazi zuen jendaurrean bere ezinegona, ETB1en «euskararen kalitate kaxkarragatik».

Ikusmolde sozial eta politikoa 
Ostolaza euskal izatasunaren eta kulturaren alde agertu zen sarritan, hedabideetan iritzia eskatu izan zioten guztietan. Besteak beste, Euskal Herria «ultra-kolonizatuta» zegoela uste zuen, eta «gure kulturarekiko zabartasuna» salatzen zuen, dei eginda «jatorkeria (euskaraz dena balekoa da!)» eta «konformismoa edo duintasunik eza» alde batera uztera. Euskalduntasuna aldarrikatzen zuen: «Ez naiz harrokeriaz ari, harrotasunaz baizik. Zentsurarik txarrena autozentsura da, zentsurarik bortitzena, perbertsoena, pentsamendu kritikoa ere galarazten diguna. Euskal Herria maite dudala ere ezin esan!».

Oro har, ikusmolde abertzalea agertzen bazuen ere, Ostolaza ez zen inoiz nabarmendu iritzi politiko jakin baten alde; hil ostean, baina, EAJk «alderdikidetzat» hartu zuen, Donostiako egunkari batean argitaratutako hil mezu batean.

Heriotza 
Gaixotasun larri batez hil zen Parisen, 2023ko urtarrilaren 27an.

Erreferentziak

Ikus, gainera 

 Tenor

Kanpo estekak 
 Euken Ostolaza: 500 mila lagunen aurrean abestuko du Marsellesa, Euskadi Irratia, 2014-07-14.
 Euken Ostolaza, Youtube.

Euskal Herriko opera abeslariak
Gipuzkoako abeslariak
Tenorrak
Kontratenoreak
Igeldoarrak
Parisen hildakoak